ການຊອກຄົ້ນຫາ ເຮືອບິນອາຍພົ່ນໂດຍສານຝຣັ່ງ ທີ່ຫາຍສາບສູນ ໃນເຂດມະຫາສະມຸດອັດລັນຕິກ ຍັງດຳເນີນຢູ່ຕໍ່ມາ
ຂ່າວສຳຄັນອື່ນໆ: ກອງປະຊຸມສຸດຍອດ ເກົາຫລີໃຕ້ ອາຊ່ຽນ ປະນາມການທົດລອງນິວເຄລັຽ ຂອງ ເກົາຫລີເໜືອ; ລາຍ ງານຂ່າວແຈ້ງວ່າ ຜູ້ນຳເກົາຫລີເໜືອ ແຕ່ງຕັ້ງລູ
ການປະຕິບັດງານ ຂອງ ນາໆຊາດ ຍັງດຳເນີນ ຢູ່ຕໍ່ມາ ໃນວັນອັງຄານມື້ນີ້ ເພື່ອ ຊອກຄົ້ນຫາ ເຮືອບິນ ອາຍພົ່ນ ໂດຍສານ ຂອງ ສາຍການບິນ ຝຣັ່ງລຳນຶ່ງທີ່ໄດ້ຫາຍ ສາບສູນໄປ ຂະນະທີ່ ພວມບິນ ຢູ່ໃນລະຫວ່າງ ທີ່ເກີດລົມພາຍຸ ໃນເຂດມະ ຫາສະມຸດ ATLANTIC ມື້ວານນີ້ ເຮືອບິນ ຈາກຝຣັ່ງ ບຣາຊິລ ແລະສະເປັນ ກຳລັງຊອກຄົ້ນຫາ ຮ່ອງຮອຍຕ່າງໆ ທີ່ວ່າ ແມ່ນຫຍັງ ໄດ້ເກີດຂຶ້ນ ກັບເຮືອບິນ ອາຍພົ່ນແອຣ໌ບັສ A330 ທີ່ບັນທຸກ ຜູ້ຄົນ 228 ຄົນ ໃນຖ້ຽວບິນ ຈາກນະຄອນ RIO DEJANEIRO ໄປຍັງ ກຸງປາຣີ ເຮືອບິນ ເຫລົ່ານີ້ ໄດ້ທຳການ ຊອກຄົ້ນ ໃນບໍຣິເວນທີ່ກວ້າງໃຫຍ່ ຫລາຍກວ່າ 1 ພັນ ກິໂລແມັດມົນທົນ ທາງກ້ຳ ຕາເວັນອອກ ສຽງເໜືອ ຂອງແຄມຝັ່ງ ທະເລ ເຂດໝູ່ເກາະ ຫີນປະກາຣັງ FERNANDO DE NORONHA ຂອງບຣາຊີລ ເຮືອບິນ ທີ່ມີ ອຸບປະກອນ ພິເສດ ຫລາຍລຳ ໄດ້ທຳການ ຊອກຄົ້ນຫາ ຕລອດທັງຄືນ ນອກນັ້ນ ບຣາຊີລ ຍັງໄດ້ສົ່ງ ກຳປັ່ນຣົບ ຂອງຕົນ ໄປຍັງ ບໍຣິເວນ ບ່ອນທີ່ຖ້ຽວບິນ 447 ຂອງຝຣັ່ງ ອາດຈະຕົກ ແຕ່ຍັງໄປ ບໍ່ທັນຮອດເທື່ອ ຊຶ່ງຄາດວ່າ ຈະເປັນແລງມື້ນີ້ ຫລືວັນພຸດ ມື້ອື່ນ ເກົາຫລີໃຕ້ ແລະ ພວກຜູ້ນຳ ຂອງສະມາຄົມ ບັນດາປະຊາຊາດໃນເຂດ ເອເຊັຽ ຕາເວັນອອກ ສຽງໃຕ້ ຫລື ອາຊ່ຽນ ໄດ້ມ້ວນທ້າຍ ກອງປະຊຸມ ສຸດຍອດພິເສດ ໃນວັນອັງຄານ ມື້ນີ້ ດ້ວຍການອອກ ຖແລງການຮ່ວມ ສະບັບນຶ່ງ ປະນາມການ ທົດລອງ ອາວຸດນິວເຄລັຽ ຂອງ ເກົາຫລີເໜືອ ເມື່ອໄວໆມານີ້ ໃນຖແລງການ ສະບັບດັ່ງກ່າວ ພວກຜູ້ນຳ ຂອງ ເກົາຫລີໃຕ້ ແລະອາຊ່ຽນ ເອີ້ນການ ທົດລອງອາວຸດນິວເຄລັຽ ຂອງ ເກົາຫລີເໜືອ ແລະການຍິງ ທົດລອງລູກ ສອນໄຟ ທີ່ຕິດຕາມມານັ້ນວ່າ ເປັນການລະເມີດ ຢ່າງຈະແຈ້ງ ຕໍ່ມະຕິ ຂອງສະພາ ຄວາມໝັ້ນຄົງ ອົງການສະຫະປະຊາຊາດ ແລະຂໍ້ຕົກລົງ ທີ່ໄດ້ ບັນລຸກັນ ໃນລະຫວ່າງ ການເຈຣະຈາປົດອາວຸດນິວເຄລັຽ 6 ຝ່າຍ ພວກຜູ້ນຳ ຂອງ ເກົາຫຼີໃຕ້ ແລະອາຊ່ຽນ ຮຽກຮ້ອງໃຫ້ພຽງຢາງ ກັບຄືນ ສູ່ໂຕະ ເຈຣະຈາ ແລະ ແກ້ໄຂບັນຫາ ການເຮັດໃຫ້ແຫລມເກົາຫລີເປັນເຂດປອດ ນິວເຄລັຽນັ້ນ ໂດຍສັນຕິວິທີ ກອງປະຊຸມ ພູມີພາກຄັ້ງນີ້ ຊຶ່ງມີຂຶ້ນ ທີ່ເກາະ ຕາກອາກາດ JEJU ຂອງ ເກົາຫລີໃຕ້ນັ້ນ ແມ່ນເພື່ອເປັນຂີດໝາຍ ຄົບຮອບ 20 ປີ ໃນການ ເປັນພາຄີ ລະຫວ່າງ ເກົາຫລີໃຕ້ ກັບອາຊ່ຽນ ແລະໄດ້ເພັ່ງເລັງໃສ່ ການເສີມຂຍາຍ ການຮ່ວມມື ທາງດ້ານ ເສຖກິດ ແລະການຄ້າ ສະມາຊິກ ສະພາແຫ່ງຊາດ ເກົາຫລີໃຕ້ ຄົນນຶ່ງ ແລະລາຍງານຂ່າວ ສື່ມວນຊົນ ກ່າວວ່າ ທ່ານ KIM JONG IL ໄດ້ເລືອກເອົາ ລູກຊາຍຫລ້າຂອງທ່ານ ໃຫ້ເປັນຜູ້ນຳ ຄົນຕໍ່ໄປ ຂອງ ເກົາຫລີເໜືອ ໃນການ ໃຫ້ສຳພາດ ທາງວິທຍຸໃນວັນອັງຄານ ມື້ນີ້ ທ່ານ PARK JIE WON ສະມາຊິກ ສະພາ ພັກຝ່າຍຄ້ານ ກ່າວວ່າເກົາຫລີເໜືອ ໄດ້ຮ້ອງຂໍ ໃຫ້ບັນດາ ອົງກອນ ທີ່ສຳຄັນ ທັງຫລາຍ ຂອງປະເທດ ແລະສະຖານທູດ ຂອງຕົນ ໃນຕ່າງປະເທດ ໃຫ້ຄຳປະຕິຍານ ທີ່ຈະ ຈົງຮັກພັກດີ ຕໍ່ທ້າວKIM JONG UN ສື່ມວນຊົນ ຂອງເກົາຫຼີໃຕ້ ກໍໄດ້ ລາຍງານຂ່າວນີ້ ໂດຍອ້າງແຫລ່ງຂ່າວ ທີ່ບໍ່ປະສົງ ຈະອອກຊື່ ອົງການຂ່າວ ຢອນຮັບ ຂອງ ເກົາຫລີໃຕ້ລາຍງານວ່າ ທ່ານ PARK ແມ່ນຮ່ວມຢູ່ໃນ ບັນດາ ສະມາຊິກ ສະພາກຸ່ມນື່ງທີ່ໄດ້ຮັບແຈ້ງ ໃຫ້ຊາບ ໃນຄືນວານນີ້ ໂດຍ ອົງການ ສືບລັບ ຂອງເກົາຫລີໃຕ້ກ່ຽວກັບເຣື່ອງ ການສືບທອດ ອຳນາດ ໃນເກົາຫລີເໜືອ ສື່ມວນຊົນ ເກົາຫລີໃຕ້ໄດ້ລາຍງານຂ່າວ ທີ່ຊີ້ໄປໃສ່ ທ້າວ KIM JONG UN ມາຕັ້ງແຕ່ຕົ້ນປີແລ້ວວ່າ ມີທ່າທາງວ່າ ຈະໄດ້ເປັນ ຜູ້ສືບທອດ ອຳນາດ ຕໍ່ຈາກ ບິດາຂອງທ່ານ ຫົວໜ້າ ຂອງບໍຣິສັດ GENERAL MOTORS ຫລື GM ສາຂາປະເທດຈີນ ກ່າວວ່າ ພາກສ່ວນ ຂອງບໍ ຣິສັດ GM ໃນປະເທດຈີນ ຈະບໍ່ໄດ້ຮັບຜົນກະທົບ ໃດໆ ຈາກການ ຍື່ນຂໍ ລົ້ມລະລາຍ ຂອງບໍຣິສັດແມ່ ທີ່ມີສູນກາງຢູ່ສະຫະຣັດນັ້ນ ທ່ານ KEVIN WALES ປະທານ ຂອງບໍຣິ ສັດ GM ສາຂາ ປະເທດຈີນກ່າວວ່າ ສາຂາ ຂອງບໍຣິສັດ ໃນປະເທດຈີນ ແມ່ນໄດ້ກຳໄຣ ສາມາດ ກຸ້ມຕົນເອງແລະບໍ່ຕ້ອງການ ເງິນຈາກ ສຳນັກງານໃຫຍ່ ຂອງ ບໍຣິສັດ ໃນສະຫະຣັດ ທີ່ເມືອງDETROIT ໃນຣັດ MICHIGAN ທ່ານ WALES ກ່າວວ່າ ບໍຣິສັດ GM ສາຂາ ປະເທດຈີນຂາຍຣົດໄດ້ 156 ພັນຄັນ ໃນເດືອນ ພຶສະພາ ເພີ້ມຂຶ້ນ ຈາກປີ ຜ່ານມາ 75%ແລະຂາຍຣົດ ໄດ້ທັງໝົດ 670 ພັນຄັນ ໃນໄລຍະ 5 ເດືອນທຳອິດ ຂອງປີ 2009ເພີ້ມຂຶ້ນ 33% ຈາກໄລຍະ ດຽວກັນ ຂອງປີ 2008 ທ່ານ WALES ເວົ້າວ່າ ສາຂາ ຂອງບໍຣິສັດ GM ຢູ່ຈີນ ຄາດວ່າ ຍອດຂາຍ ຈະແຂງແຮງ ຕໍ່ໄປອີກ ຢ່າງນ້ອຍ 2 ເດືອນຂ້າງໜ້າ ແລະຈະສືບຕໍ່ ໝາຍໝັ້ນ ຕໍ່ການ ດຳເນີນ ເປົ້າໝາຍ ຂອງຕົນ ໃນການເພີ້ມຍອດຂາຍ ປະຈຳປີ ຢູ່ຈີນ ຂຶ້ນສອງເທົ່າ ໃຫ້ໄດ້ ສອງລ້ານຄັນ ໃນໄລຍະ 5ປີຂ້າງໜ້າ ປະທານາ ທິບໍດີ ສະຫະຣັດ ທ່ານ BARACK OBAMA ຈະອອກ ເດີນທາງໃນວັນອັງຄານ ມື້ນີ້ ໄປຍັງ ນະຄອນ RIYADH ເພື່ອຢ້ຽມຢາມ ພາກຕາເວັນ ອອກກາງ ແລະຢູໂຣບ ເປັນເວລາ 5 ມື້ ໃນ ມື້ອື່ນນີ້ ທ່ານ OBAMA ຈະພົບປະ ກັບກະ ສັດ ABDULLAHແຫ່ງ ຊາອຸດີ ອາຣາເບັຽ ໃນວັນ ພະຫັດ ທ່ານຈະເດີນທາງ ໄປຍັງ ກຸງໄຄໂຣ ປະເທດອີຈິບເພື່ອກ່າວ ຄຳປາສັຍ ຕໍ່ຊາວ ມຸສລິມ ທີ່ມີການ ຄອງຄອຍຖ້າ ມາເປັນ ເວລາດົນນານແລ້ວນັ້ນ ປະທານາທິບໍດີ ສະຫະຣັດ ຈະກ່າວ ຄຳປາສັຍ ຂອງທ່ານ ທີ່ ມະຫາວິທຍາລັຍກຸງໄຄໂຣ ໃນການ ໃຫ້ສຳພາດ ທີ່ອອກອາກາດ ໂດຍ BBC ໃນມື້ວານນີ້ ທ່ານ OBAMAກ່າວວ່າ ທ່ານຢາກຈະໃຫ້ ການຢືນຢັນ ຕໍ່ໂລກອີກວ່າ ສະຫະຣັດ ຢຶດໝັ້ນ ໃນຄຸນຄ່າທີ່ສຳຄັນ ຂອງຕົນ ແມ່ນແຕ່ ໃນເວລາ ທີ່ຍຸ່ງຍາກ ບໍ່ແມ່ນແຕ່ ໃນຍາມທີ່ມັນສະບາຍໆ ປະທານາທິບໍດີ ສະຫະຣັດ ຈະເດີນທາງ ຈາກອີຈິບ ໄປຍັງ ເຢັຽຣະມັນບ່ອນທີ່ ທ່ານຈະໄປຢ້ຽມ ຄ້າຍສັພທຸກ BUCHENWALD ເຈົ້າໜ້າທີ່ ປາກິສຖານ ກ່າວວ່າ ທະຫານ ຣັຖບານ ໄດ້ບຸກ ເຂົ້າໄປຊ່ອຍພວກ ນັກສຶກສາ ທັງໝົດ ແລະ ພະນັກງານ ທີ່ຖືກ ລັກພາໂຕໄປ ໃນມື້ວານນີ້ ໂດຍພວກທີ່ສົງ ສັຍວ່າ ເປັນກຸ່ມ ຫົວຮຸນແຮງ ທາລີບານ ໃນພາກ ຕາເວັນຕົກ ສຽງເໜືອ ຂອງປາກິສຖານ ເຈົ້າໜ້າທີ່ ກອງທັບ ແລະຣັຖບານ ປາກິສຖານ ກ່າວວ່າ ທະຫານ ໄດ້ບຸກເຂົ້າໄປຊ່ອຍ ພວກນັກສຶກສາ 71 ຄົນ ແລະ ພະນັກງານ ອີກ 9 ຄົນ ຫລັງຈາກການຕໍ່ສູ້ກັນ ຢ່າງດຸເດືອດ ກັບພວກຫົວຮຸນແຮງ ໃນຕອນເຊົ້າ ມື້ນີ້ ຢູ່ໃນເຂດWAZIRISTAN ເໜືອ ກອງທັບ ປາກິສຖານ ເວົ້າວ່າ ການປະທະກັນ ໄດ້ເລີ້ມຂຶ້ນ ເວລາທະຫານ ຣັຖບານ ໄດ້ຢຸດ ພວກຫົວ ຮຸນແຮງ ທີ່ຖນົນ ສາຍນຶ່ງ ຂະນະທີ່ ພວກເຂົາພະຍາຍາມ ຈະຍ້າຍ ພວກທີ່ຖືກຈັບ ໄປຍັງ WAZIRISTAN ໃຕ້ ບໍ່ມີລາຍງານວ່າມີການບາດເຈັບ ລົ້ມຕາຍ ເກີດຂຶ້ນ ແຕ່ປະການໃດ ເຈົ້າໜ້າທີ່ ປາກິສຖານ ເວົ້າວ່າພວກຫົວຮຸນແຮງ ທາລີບານ ທີ່ປະກອບ ອາວຸດໜັກ ຈາກ WAZIRISTAN ເໜືອ ໄດ້ຂ້າມເຂົ້າໄປ ຍັງເຂດ ເມືອງ BANNU ໃນມື້ວານນີ້ ແລະ ລັກພາໂຕ ພວກນັກສຶກສາຈຳນວນນຶ່ງ ທີ່ພວມພາກັນ ເດີນທາງ ໄປນຳ ຂະບວນຣົດ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ